
ОДНОС ЕВРОПСКИХ ДРУШТВЕНО-ПОЛИТИЧКИХ ЕЛИТА ПРЕМА МИГРАЦИЈАМА

Апстракт
 	У раду је анализиран однос европских друштвено-политичких елита према питању миграција, с посебним освртом на њихове ставове према актуелним миграционим кретањима који су једним делом заједнички, а другим различити, у зависности од интереса којима се руководе они и њихова друштва.  
У оквиру излагања о ставовима друштвено-политичких елита према мигрантском питању констатовано је да се креатори европских политика углавном залажу за „екстернализацију” контроле над мигрантским питањем, што се првенствено односи на измештање мигрантских права изван граница ЕУ и игнорисање поштовања њихових људских права. Такође је уочљив тренд неформалног одступања од начела људских права и слобода која су повезана са проблемом миграција и приближавања ставовима тзв. Вишеградске групе, али се принципијелно остаје на либералним становиштима у овом домену.
Предмет истраживања овог рада је однос европских друштвено-политичких елита према актуелним миграцијама, а методе које се у раду примењују су научно дескриптивна, компаративна и анализа садржаја. Циљ рада је да се анализом најдоминантнијих ставова укаже на последице одређених одлука појединих европских друштвено-политичких елита према миграцијама.

УВОД

Однос друштвено-политичких елита према миграцијама првенствено зависи од њихове интересне и идеолошке позиције, а тиме и партијске припадности, те је њихов одговор на савремене изазове и претње узроковане миграцијама углавном у складу са политиком коју заговарају, уз ретке изузетке.
Због непостојања консензуса и колективног приступа европских друштвено-политичких елита које учествују у доношењу одлука у вези са политиком миграција, мигрантско питање се неретко преноси на наднационални ниво одлучивања.  
У настојању да се изнађе ваљани одговор на питање миграција које је уздрмало читав европски континент, европске друштвено-политичке елите у том циљу прибегавају различитим решењима, почев од појачане контроле на граничним прелазима, усвајања квота за прихват миграната, доношења нових законских аката на овом плану, као што је Закон о азилу, и слично, настојећи да та решења буду комплементарна. 




ПОЈМОВНО ОДРЕЂЕЊЕ ДРУШТВЕНО-ПОЛИТИЧКИХ ЕЛИТА И МИГРАЦИЈА

О елити најчешће говоримо као о људима највишег ранга у некој професији, друштву или нацији. Корен речи елита потиче из латинског језика од глагола eligere који значи изабрати, а од којег је изведена француска именица l'elite у значењу одабрани, изузетни, најбољи. Ова реч је у политичку теорију ушла тек крајем 19. века (Ботомор, 1967, as cited in Симеуновић, 2009: 269). 
Елите као израз у једнини, према Жак Коенен-Итеру (Jacques Coenen-Huter), односе се на одскакање оних који су најбољи у својој области деловања у односу на оне који се много не разликују од масе. Стога је овај израз неретко синоним за управљачку елиту. Под овим термином у множини подразумевају се личности које се налазе на истакнутим местима, која су уједно у различитим подручјима деловања, при чему се не искључује њихова изванредност. У овом случају, могу се подразумевати елите које су у компетицији око истог циља или различито специјализоване елите које делују у различитим областима (Коенен-Итер, 2005: 11-12). 
Према томе, елиту могу сачињавати бар три разноврсне групе: група чија је превага заснована на „стеченим квалификацијама и специфичним обдареностима“, група традиционалне надмоћности која нужно не мора бити ни у чему одређеном специјализована, као и група која је „расадник“ разноврсних квалификација и талената (Nadel, 1956: 414, as cited in Scott, 1990).
Ђовани Бузинo (Giovanni Busino) сматра да овај израз упућује на мањину која у одређеном друштву, као и времену, располаже привилегијама, али и угледом, који произилазе из природних или стечених квалитета цењених у друштву (Busino, 1992: 4), посебно истичући да мали круг ове елите поседује политичку власт (Busino, 1992: 55). У том смислу се и друштвено-политичке елите могу одредити као она врста елите која са позиције имања власти и највећег душтвеног утицаја доноси кључне одлуке по неко друштво. 
Када је реч о појмовном одређењу миграција, једну од дефиниција нуди ЕУ према којој ова појава означава „кретање лица било преко међународне границе (међународне миграције), било унутар државе (унутрашње миграције) дуже од једне године, без обзира на узроке (вољне и/или невољне) и средства (регуларна и/или ирегуларна) која ова лица користе како би мигрирала“ (European Commission, n. d.). Такође, значајно је указати и на дефиницију Међународне организације за миграције (IOM/The International Organization for Migration) која миграције види као „кретање лица даље од њиховог уобичајеног места становања, било преко међународне границе или унутар државе“ (IOM, n. d.). 
Питер Кок (Pieter Kok) је 1999. године дефинисао миграције као „кретање људи на некој удаљености и од једног уобичајеног места становања до другог“ (Kok, 1999: 19). Ипак, не може се свако кретање становништва назвати миграцијама. Mиграцијe нису исто што и сеобе. Наиме, миграциона кретања могу бити појединачне и/или привремене појаве, док су сеобе „масовније и по природи дугорочније“ (Vukotić, 2016: 10). 
Драган Симеуновић сматра да су миграције и реитеративан процес, јер уколико их „неко вештачки прекине оне имају тенденцију да се обнове, наставе и доврше“ (Simeunović, 2015: 10).
Саставни део готово сваког миграцијског кретања чини следећих пет елемената: „простор, ток, временско трајање, становање или пребивалиште и активитет појединца у новом простору и различите последице тих активности“ (Jugović, 2020: 110-111). 
Актуелна мигрантска криза која је уздрмала европски континент, неретко се, и углавном погрешно, доводи у везу са избегличким миграцијама. 
Наиме, избегличке миграције треба посматрати као емиграцију миграната у прву безбедну, односно сигурну земљу, а не прелазак читавог континента од стране миграната како би се домогли жељене дестинације. Као најчешће европске земље исходишта ове категорије лица мапиране су Немачка и Шведска. Када наведеном придодамо и чињеницу да поменуте миграционе токове подстиче управо потреба Европе за нискоквалификованим радницима, могло би се констататовати да се актуелна мигрантска кретања са Блиског истока и из Африке ка Европи тешко могу означити као претежно избегличке миграције. 
У протекле две године талас избегличких миграција се из ратом захваћене Украјине прелио највише на суседне земље, попут Русије, Пољске и Немачке, при чему су битни разлози за избор неке од тих земаља религијска и културолошка сродност избеглица са домицилним становништвом тих земаља. 
Према подацима Високог комесаријата Уједињених нација за избеглице (УНХЦР) из новембра 2022. године, од почетка сукоба у Украјини више од осам милиона избеглица имигрирало је у суседне земље, од којих је највећи број пронашао уточиште у Русији (близу три милиона), као и у западноевропским земљама Пољској (око 1,5 милиона) и Немачкој (преко милион) („Од фебруара осам милиона“, 2022). 
Савремена миграциона кретања не представљају само изазов који је стављен пред земље крајње дестинације, а посебно пред државе транзита (Глигорић, 2019: 494), већ и пред читаву међународну заједницу. С тим у вези, могло би се рећи да су данашње миграције као глобални и локални феномен подложне различитим идеолошким тумачењима и неусаглашеним политичким одговорима (Jugović, 2020: 111), у чему предњаче друштвено-политичке елите.

ДРУШТВЕНО-ПОЛИТИЧКЕ ЕЛИТЕ И МИГРАЦИОНА КРЕТАЊА КА ЕВРОПСКИМ ЗЕМЉАМА

Европска прошлост, између осталог, говори о ојађеним људима који су се борили за опстанак, масовно мигрирајући из једне земље или континента на други, свесни опасности које их на том путу могу задесити, пре свега могућности да их „прогута” море док настоје да се преселе на повољније место за остварење бољег живота. Оно што вековима покреће масовне миграције унутар Европе и из ње, те посебно шта их је покретало током прошлог века (Glynn, 2016, as cited in Gatrell, 2020: 2), може се свести на уобичајене разлоге свих миграција попут бега од сиромаштва, ратова и болести, и уопште жеље за бољим животом.
Међутим, исто тако бројне и много масовније биле су миграције ка Европи. Њихов интензитет и масовност су најчешће стајали у пропорционалном односу са економским успоном Европе и осиромашењем других делова света, чему је у не малој мери доприносила и политичка и економска елита неких европских земаља које се отада означавају као „колонијалне силе“. 
И данас, као и јуче, одговорност за велики број миграната и њихово усмеравање ка европским земљама лежи у одлукама појединих друштвено-политичких елита, односно доносиоца стратешких одлука. Могло би се рећи да је њихова одговорност, поред узроковања миграција подстакнутим ратовима и унутрашњим немирима, односно избегличких миграција, и у допуштању масовних миграционих кретања, која би могла да, уколико се не „дозирају“, односно контролишу, доведу и до евентуалне катастрофичне политичке и економске стагнације у развоју низа земаља као своје последице. Притом, од одлука политичких елита умногоме зависи и сам начин живота и успешност интеграције миграната, и то оне категорије лица, углавном сиромашних, који беже од недостатка перспективе и немаштине ка бољем, просперитетнијем животу.
Европске друштвено-политичке елите се још увек нису усагласиле око питања миграторних кретања и азила, док слагање на овом плану постоји по питању пребацивања одговорности за одвраћање избеглица на друге земље. Тако се, на пример, од Турске тражи да задржи сиријске избеглице, а од Либије да заустави, те по могућству и депортује мигранте који настоје да пређу преко Средоземног мора. Заправо, креатори политика у Европи залажу се за „екстернализацију” контроле, у контексту измештања права миграната ван европских граница и „игнорисања” поштовања људских права ове категорије лица. С тим у вези, све су гласније примедбе на „застарелост” Конвенције о статусу избеглица из 1951, и све чешћи су  предлози да се покрене расправа о имиграцији заснована на „праву државе да контролише своје границе” (Holbrook, 2015, as cited in Gatrell, 2020: 12).
Политичке елите многих европских земаља, заокупљене усмеравањима миграторних кретања, често не увиђају да губе најважнији друштвени капитал своје земље – младе (образоване) људе. Што дуже буде трајао масовни одлазак младих из њихових домовина, све ће теже у тим земљама доћи до спровођења реформи које су нужне и све ће им више бити потребни и високообразовани млади људи, као и квалификовани, а не само нискоквалификовани радници. 
Поред свега тога, у мигрантским каналима значајан удео међу мигрантском популацијом чине ирегуларни мигранти. Ова категорија лица углавном гарантује јефтину радну снагу земљама у које мигрирају, јер „због страха од отказа и депортације прихватају све послове који им се нуде“. Најчешће је реч о тзв. 3Д пословима (3D jobs)[footnoteRef:2], које обављају не само ирегуларни мигранти, већ и нискоквалификовани радници (Marković, 2018: 218).  [2:  „3D“ је акроним за опаснe, „прљавe“ и понижавајуће/захтевнe послове (dirty, dangerous and demeaning/demanding“). ] 

Такође, потребно је указати и на мигранте који обављају послове за које су преквалификовани, што неретко доведи до „статусне фрустрације“[footnoteRef:3]. Међу водећим земљама по питању ове категорије миграната налазе се Грчка са око 60% и Италија у којој је забележено преко 40% запослених имиграната који су преквалификовани за посао који обављају (OECD/European Union, 2015: 116-117, as cited in Marković, 2018: 219). [3:  Реч је о раду на пословима који су на нивоу „испод стечених квалификација“ (висок ниво формалног образовања). То доводи до тзв. статусне дисонанце (status discord) односно „статусне фрустрације“, која се доводи у везу са прекаријатом (Standing, 2011: 10, as cited in Marković, 2018: 219).] 

У историји послератне Европе централна тачка биле су тзв. опортунитетне миграције. У томе је предњачила Западна Немачка која је потписала билатералне споразуме са Италијом, Турском и Југославијом о ангажовању гастарбајтера, а они који су искористили ту могућност били су захвални на прилици да зараде новац за бољи живот и издржавање своје породице (Miller, 2012: 570, as cited in Gatrell, 2020: 5). 
Када је реч о европским друштвено-политичким елитама као креаторима политика миграција, зачеци њиховог дизајнирања могу се сагледати кроз петогодишњи програм који је започео још 1999. године закључцима Самита Европског савета у Темпереу (2000-2005), на којем је означен почетак политике миграција ЕУ. Овим програмом гарантује се „апсолутна слобода кретања на територији Европске уније за све њене држављане и за све имигранте који легално бораве на овом простору” (Шантић & Обрадовић, 2016: 125). Потом је 2004. уследио Хашки програм (2005-2010) који се односи на десет приоритета ЕУ. У оквиру овог програма, између осталог, предложен је, а потом и основан Фронтекс (FRONTEX/Еuropean border and coast guard agency) са циљем интеграције и стандардизације граничне контроле и надзора над операцијама које се у те сврхе спроводе. Такође, развијен је и Глобални приступ миграцијама (GAMM), као општи оквир за спољну политику миграција, при чему је спољна димензија миграционе политике ЕУ усредсређена на дијалог и сарадњу са трећим земљама које повезује заједнички интерес (Шантић & Обрадовић, 2016: 126). Након овог, 2009. је уследио Штокхолмски програм (2010-2014) у оквиру којег су издиференцирани одређени приоритети, међу којима је и интезивирање сарадње међу државама чланицама. Поменути програми упућују на „централну улогу ЕУ у артикулацији мигрантске политике” (Драгић, 2016: 115-118).
Поред наведених програма помиње се још један, тзв. постштокхолмски програм као „политичко сироче” који нико није желео да преузме као свој, а који је донет 2014. године на самиту Савета Европе (Parkers, 2015: 3, as cited in Драгић, 2016: 118). 
Када је реч о људским правима миграната, значајно је указати на деловање Глобалне групе за миграције која се залаже да свим мигрантима, „без обзира на њихов миграциони статус“ обезбеди поштовање основних права која обухватају: „право на живот, слободу и безбедност личности и слободу од произвољног хапшења или притвора, као и право да траже и уживају азил од прогона; право на слободу од дискриминације по основу расе, пола, језика, вероисповести, националног или друштвеног порекла, или другог статуса; право на заштиту од злостављања и експлоатације, на слободу од ропства и потчињености и на слободу од мучења и окрутног, нечовечног или понижавајућег поступања или кажњавања; право на правично суђење и правно задовољавање; право на заштиту економских, социјалних и културних права, укључујући право на здравље, одговарајући животни стандард, социјално обезбеђење, адекватно становање, образовање, и правичне и повољне услове рада; и остала људска права зајемчена међународним инструментима људских права којима је држава приступила, као и обичајним међународним правом” (GMC, as cited in Radojković, 2017: 40-41). 
Сва ова права миграната спадају у домен прокламованих и масовно усвојених људских права, међутим, да би се ова права примењивала у пракси, неопходно је да правни системи земаља које се залажу за поштовање људских права миграната одиста обезбеде делотворан приступ правди, што није случај у немалом броју европских земаља.
Управо на том плану Европска комисија неретко подсећа на европске прописе који указују да апсолутна људска права и слободе не могу бити предмет ограничења, чак ни у ванредним околностима као што је мигрантска криза (Dimovski, 2021b: 1065).
Што се тиче решавања питања великог броја миграната у појединим земљама посебно је важан чл. 80 Уговора из Лисабона који се односи на принцип солидарности и правичне расподеле одговорности између држава чланица. С друге стране, много хваљени Даблински споразум се није показао као функционалан будући да ствара „диспропорционални притисак на државе чланице које су прве на удару, махом на северу Европе“ (Fratzke, 2015, as cited in Драгић, 2016: 120). Захтеви за азил лица која су премештена на основу Даблинске уредбе најчешће се не разматрају или им је „онемогућен приступ поступку за утврђивање избегличког статуса” (Лалић, 2009: 763, as cited in Драгић, 2016: 120).
Посебно је забрињавајуће што се државе чланице ЕУ генерално не придржавају мера које су усаглашене на нивоу ЕУ, него су склоније „индивидуалним реакцијама” на мигрантску кризу. Ако би се овакав тренд наставио, квалитет примене законодавства ЕУ био би „угрожен, а политичка улога Уније временом маргинализована“ (Драгић, 2016: 122). 
Усред мигрантске кризе, Европска комисија је 2016. објавила документ у којем су, у сарадњи са Секретаријатом Организације за економску сарадњу и развој, представљени статистички подаци о „регрутовању” радника миграната у Европи (Recruiting Immigrant Workers: Europe). С тим у вези, наводи се да је након економске кризе 2008. године дошло до смањења прилива одговарајућих, углавном високостручних радника миграната. Истраживање је показало да је усред мигрантске кризе у ЕУ било „концентрисано 31% од укупног броја високообразованих миграната широм света, а у Северној Америци готово двоструко више (57%)” (OECD/EU, 2016, as cited in Гречић, 2019: 81). Наведено упућује на констатацију да су у наведеном периоду мигранти у ЕУ били „мање образовани“, него они у САД. 
Шенгенски споразум из 1985. године, као и каснији правни инструменти у вези са њим, осмишљени су да „олакшају” унутаревропску миграцију, те је тако слобода кретања постала „камен темељац европске сарадње” (Rochau, 1965, as cited in Gatrell, 2020: 7). С тим у вези, Питер Гeтрел (Peter Gatrell) наводи да је слобода кретања увек била условна – „национални лични интерес је значио да су "сефови" били доступни оним државама које желе да "обуздају" миграцију унутар ЕУ, посебно долазак држављана трећих земаља” (Gatrell, 2020: 12).
Иако су се пре избијања актуелне мигрантске кризе политичке елите земаља ЕУ снажно залагале за примену шенгенског режима управљања границама ЕУ, након 2015. године су управо оне европске земље које су највише заговарале поменути режим прве отпочеле са применом процеса заштите својих државних граница, што укључује и „милитаризовање државних граница”. Одржавање овог вида ангажовања граничне полиције и војних састава у циљу заштите државних граница, европске друштвено-политичке елите правдавају, између осталог, и актуелним таласом избеглица из Украјине као последицом руско-украјинског сукоба.
Могло би се рећи да су савремене миграције постале својеврсно бојно поље, односно извор љутих размирица међу националистичким и либералним политичким лидерима, као и извор дисхармоније унутар ЕУ (Gatrell, 2020: 14). Наведено потврђују и „негодовања староседелаца који у својој домовини постају странци”, а претходне деценије показале су да сви нови имигранти нису спремни да се прилагоде и интегришу у заједницу (Laqueur, 2007, as cited in Gatrell, 2020: 14), бар не у оној мери која одговара европским друштвима. 
Као пример позитивног односа домицилног становништва према мигрантској популацији потребно је истаћи Републику Србију која иако је претежно хришћанска земља све време има више него коректан однос има према мигрантима, без обзира што су они већински исламске вероисповести. 
Томе у прилог иде чињеница да су и наши грађани доживели миграције као велику људску катастрофу, а истраживања показују да су људи склони да се понашају солидарније у условима великих катастрофа (Cvetković et al., 2018).

ОДГОВОРИ ПОЈЕДИНИХ ДРУШТВЕНО-ПОЛИТИЧКИХ ЕЛИТА НА ИЗАЗОВЕ И ПРЕТЊЕ УЗРОКОВАНЕ МИГРАЦИЈАМА У ЕВРОПИ

Однос миграција и слободе кретања је уско повезан, а до нарушавања те повезаности долази, између осталог, и подизањем баријера, односно зидова. Могло би се рећи да су зидови заправо „константа међународних односа” (Vallet & David, 2012: 111, as cited in Živojinović, 2018: 21), почев од изградње Великог кинеског зида, преко Хадријанових и Антонинових зидова, као и римског Лимеса (Limes), те преко средњовековних утврђења, па све до савременог вида раздвајања интересних сфера, држава или супротстављених блокова (Živojinović, 2018: 21).
Како Хана Арент наводи, градске зидине и националне границе готово увек су имале сврху да омеђе и разграниче неки простор унутар ког људи могу да се крећу слободно, те се, с тим у вези, да закључити да слобода остаје „просторнo ограничена” (Arent, 1991: 238, as cited in Živojinović, 2018: 22).
Ово „ограничавање” присутно је и у савременим дешавањима као последица мигратске кризе, посебно у ставовима појединих светских политичких моћника.  
За популистичке лидере је контрола миграције далеко мање важна од тога да она изгледа као ефикасна, односно да се ствара илузија њене успешне контроле. Чувени немачки филозоф Емануел Кант је заслужан за развој тезе да државе треба добровољно да отворе своје границе за странце ако су њихове намере мирољубиве. Насупрот томе, данас се догађа да савремене државе појачавају контролу својих граница и то са „повећаном будношћу“ (Cohen, 2019: 201-202).
Два доминантна и противна становишта представника политичких елита у вези са решавањем мигрантске кризе, а која су била најизраженија унутар ЕУ од избијања кризе до 2021. године, јесу становиште Ангеле Меркел и Орбанова „визија“. Становиште Ангеле Меркел било је „поштовање међународних хуманитарних обавеза” и противљење границама и зидовима, одбацујући било какве „горње границе броја избеглица које Европа треба да прими“. Један од апела Меркелове био је да нелегалност треба заменити легалношћу, што је у колизији са Орбановим ставом који избегличку кризу види као „масовну инвазију“. Мађарски премијер Виктор Орбан је током 2015. године предвиђао повећање броја избеглица, од којих је највећи број оних који су „одгајани у другој вери и радикално различитој култури“, што је у супротности са идентитетом ЕУ, који је, према њему, „укорењен у хришћанству“ (OSCE, 2016: 5-6). 
Визија Виктора Орбана остала је непромењена до данас, те он наставља да се  залаже за обнову хришћанског идентитета, насупрот либералном. Што се тиче бивше канцеларке Меркел, након њеног повлачења са политичке сцене, спочитава јој се недостатак визије, а њено име везује се за флоскулу „кризна менаџерка ЕУ” (Адлер, 2021).
Поред наведених европских становишта на плану миграција, значајно је указати и на виђење политичког лидера са Истока, председника Руске Федерације Владимира Путина који је приметио да  „европски "мелтинг пот"[footnoteRef:4] асимилише придошлице са прекидима и уз загревање и да није способан да "скува" све нарастајуће широке миграциске токове. Одраз тога у политици је постао "мултикултурализам" који одбацује интеграцију преко асимилације” (Никифор, 2014: 190-191). [4:  Израз “мелтинг пот” означава хомогенизацију хетерогеног друштва, а првенствено се користи у контексту aсимилације имиграната у САД. ] 

Несумњиво је да постоји разлика у приступима решавања савремених мигрантских питања између држава западне и источне Европе, као и оних на северу и југу континента, која се манифестује кроз одговоре европских друштвено-политичких елита на горуће проблеме у вези са миграторним кретањима. 
По избијању мигрантске кризе поједине границе европских држава се затварају што доводи до појаве акционе „фрагментације“ Европске уније, односно потребе за „реструктурирањем“ европског континента. Државе које су прве одговориле на прилив миграната подизањем ограда су Мађарска, Словенија, Аустрија и Хрватска. О томе су одлучивале њихове друштвено-политичке елите.
Ипак, уз исказану ефикасност ових метода јасно је да се подизањем ограда и „палијативном хуманитарном помоћи”, не могу решити неконтролисане миграције, већ да је потребно радити на побољшању услова живота и рада у сиромашнијим земљама света, посебно у оним из којих мигранти најчешће долазе у земље Западне Европе (Štavljanin, 2021).
Мере и одлуке које доносе представници политичких елита појединих држава свакако да утичу на ситуацију на терену по питању миграција. Илустративан пример је договор који је постигнут 2016. године на састанку шефова полиција у Загребу, који се између осталог односио и на затварање грчко-македонске границе. Ипак, и након постигнутог договора, хиљаде људи је било заглављено између граница, управо због недовољне сарадње држава у договору око прихватања и усмеравања миграната („Zbrka oko izbeglica”, 2016).
Иако европска миграциона политика налаже свакој држави чланици систем квота - број миграната које је потребно да приме у своју земљу, поједине чланице ЕУ, односно чланице Вишеградске групе - Мађарска, Пољска, Чешка и Словачка, донеле су одлуку на основу ставова својих политичких представника да се оглуше о прописе „бирократа ЕУ“ у Бриселу. Тиме су показале свим европским политичким лидерима, а не само политичким елитама ЕУ, да „сматрају да чланство у ЕУ није повезано са имањем извесних одговорности“ (Симеуновић, 2022: 434).
Неусаглашеност држава чланица ЕУ и других европских земаља по мигрантском питању, као и подизање ограда, за последицу је имала домино ефекат – „како је једна земља чинила своје границе непропуснијима, тако је свака наредна уводила ригорозније контроле” (Перишић, 2018: 96). То је посебно било видљиво у случају Мађарске, Словеније и Хрватске. 
Иако се у септембру 2015. године Немачка обавезала да ће годишње на добровољној основи насељавати 500.000 избеглица из Турске, заједно са другим државама чланицама ЕУ, како је предвиђено у плану Европске иницијативе за стабилност (ЕSI) (Štiglmajer, 2013, as cited in OSCE, 2016: 6), ни она није одолела обнављању и обезбеђивању граница као и увећању броја пограничних органа, посебно на граници са Аустријом.
Када је реч о резултатима примене обавеза ЕУ у успостављању „добровољног механизма солидарности“ који се тиче пребацивања миграната у друге земље, четири европске земље – Италија, Грчка, Малта и Кипар су средином новембра 2022. године осудиле поменути систем истичући да као „земља првог уласка у Европу“ сносе највећи терет по питању успостављања поменутог механизама („Četiri mediteranske zemlje”, 2022). 
Пошто се ова мера није показала као посебно делотворна, Европска комисија је средином 2021. године представила нову стратегију – Стратегију за доборовољни повратак миграната, која се односи на оне мигранте који не оставарују право да остану у ЕУ. Од оних лица која немају право да остану у ЕУ, свако треће  врати се у земљу порекла, а од тог броја мање од 30% се враћа добровољно („EK predstavio novu strategiju”, 2021). 
Према процени Службе Европског парламента за истраживања, трошкови добровољног повратка су значајно повољнији него трошкови враћања из земаља транзита. Наиме, трошак враћања из земаља транзита износи 2.500 евра по особи, а присилног враћања 3.414 евра, док финансирање доборовољног повратка кошта свега 560 евра по особи. Такође, споразумом је предвиђен флексибилнији механизам солидарности међу чланицама којима се даје могућност да оне чланице које не желе да примају азиланте преузму „обавезу враћања“ ирегуларних миграната („EK predstavio novu strategiju”, 2021).
У области миграционе политике, значајно је указати и на појам „комунитаризације“[footnoteRef:5] који се односе на визе, азил, имиграцију и међународно кретање људи, а којом се могу драстично умањити следећа овлашћења националних парламената земаља чланица ЕУ: 1) губитак права на одлучивање (овлашћења се преносе на Савет или ако буде потребно Европски парламент, под надзором Суда правде); 2) губитак права на законодавну иницијативу (након пет година постаје прерогатив Европске комисије); 3) губитак моћи превенције (укидање поступка једногласне одлуке Савета, у складу са новим чланом 67 Уговора о ЕЗ) и 4) слабљење овлашћења контроле која могу постати индиректна, и сл. Имајући у виду наведена овлашћења, поједине земље ЕУ настоје да „пребаце” контролу миграција на треће земље (Lavenex, 2006: 329, as cited in Azoulai & Vries, 2014: 60-61). Заправо, препуштањем трећим земљама  одлучивање у вези са контролом миграција долази до „заобилажења” сарадње земаља чланица са институцијама ЕУ, иако би, по правилу, требале да се најпре обрате званичном Бриселу (Azoulai & Vries, 2014: 60-61). Сарадња земаља ЕУ у области миграција променила се средином ʼ90-их година 20. века, што је отворило бројне могућности за снажније лобирање невладиних организација у овој области (Azoulai & Vries, 2014: 60-61). Вирџинија Гајрадон (Virginie Guiraudon) наводи да би oвакво дистанцирање појединих земаља чланица од политике ЕУ могло да повећа укљученост оних НВО које претендују да буду изразито популистичке (Guiraudon, 2001, as cited in Azoulai & Vries, 2014: 61).  [5:  Види: https://glosbe.com/en/en/communitarization.] 

Значајни кораци ка имплементацији Пакта о миграцији и азилу у 2021. години очитују се кроз доношење Уредбе ЕУ 2021/2303 која је на снагу ступила у јануару 2022[footnoteRef:6], а којом је основана Агенција Европске уније за азил (ЕUAA), као и кроз Стратегију ЕУ о добровољном повратку и реинтеграцији, али и спровођење Акционог плана за интеграцију и инклузију. Претходно су, своју решеност да се постигне Споразум о Пакту о миграцији и азилу, водеће институције ЕУ представиле у децембру 2020. године усвојањем Заједничке декларације о законодавним приоритетима за 2021. и Заједничке закључке о циљевима и приоритетима политике за период 2020-2024 (Gregori, 2022: 8).  [6:  Поменута агенција заменила је постојећу Европску канцеларију за подршку азилу (EASO).] 

Реперкусије данашњег стања на Балкану у вези са миграцијама могу се посматрати кроз неколико призми, а две су ситуације свакако најуочљивије – период након избијања мигрантске кризе када је угкавном владало „стање добродошлице“ за мигранте и када се заговарала политика „отворених врата“, и период од средине 2016. године па до данас, када се однос према мигрантима далеко випе посматра кроз скептицизам и страх (Gregori, 2022: 7). 
Након што је тадашња немачка канцеларка Ангела Меркел крајем августа 2015. лансирала чувени слоган „Ми ћемо то постићи” (“Wir schaffen das”), то је подстакло поједине европске земље на тзв. Западнобалканској рути да омогуће лакше кретање тражиоцима азила према Немачкој, обезбеђујући им аутобуски и/или возни превоз, а међу тим земљама на првом месту нашле су се Македонија и Србија (Coco, 2017: 296, as cited in  Перишић, 2018: 94).
Одлука Аустрије да ограничи пријем тражилаца азила почетком 2016. године изазвала је ланчану реакцију у региону, што је довело до строжије контроле миграната при уласку, али је резултирало и враћањем или одбијањем пријема миграната, углавном авганистанског порекла. То је за последицу имало да Грчка предузме дипломатске активности како би решила питање „нагомилавања миграната“ на граници са Македонијом. С друге стране, реакција Немачке је било незадовољство мерама које спроводи Аустрија, будући да су аустријске власти „пропуштале“ превише миграната ка Немачкој.
У Немачкој је став Ангеле Меркел у погледу миграција довео до пада њене популарности, иако је ова земља била једина у Европи која је имала видне привредне и друге користи од миграционих кретања у првим годинама по избијању мигрантске кризе. Са друге стране, некада тврди Орбанов став који је осудила већина европских политичких елита, постао је прећутно после 2019. године гледиште европске већине, а самом Орбану је такав став само увећао „престиж“ и у земљи и у иностранству. 
Када је реч о ситуацији у региону тзв. Западног Балкана на плану миграција, виђење његових и европских политичких лидера се у нечему слаже, а у понечем разликује. Док једни питање миграната виде као „институционално-политичку верификацију сигурносног ризика”, што је био случај у БиХ одмах по избијању мигрантске кризе, уз заговарање у истој земљи током 2020. године, „легалне депортације више од 9.500 ирегуларних миграната из земаља које нису у зони ратних сукоба” (Smajić, 2021), други настоје да обезбеде поштовање основних права миграната, што је случај и са нашом земљом. 
У актуелним околностима по питању миграционих кретања ка Европи важно је указати и на избеглички талас са Истока, односно из Украјине и Русије, који је покренут услед сукоба који је избио између ове две земље у фебруару 2022. године. Између миграната који чине ова два таласа постоји разлика не само у томе што су они који долазе са Блиског истока и из Африке имигранти, док су они који долазе из Украјине избеглице, него и у њиховој верској и културолошкој структури. Док су имигранти са Блиског истока и из Африке у огромном проценту исламске вероисповести, они који долазе из Украјине су хришћани, претежно католици. Отпор који расте у земљама ЕУ према великом приливу миграната са Блиског истока и из Африке базира се без сумње и на чињеници да се имигранти муслимани традиционално веома тешко интегришу у европска друштва, па чак и она у којима су већ дуго присутни попут Велике Британије, Француске или Белгије. С друге стране, избеглице из Украјине већ деле кључне европске вредности са припадницима друштава у која имигрирају. Свеукупно узев то утиче на доношење одговарајућих одлука европских политичких елита које се огледају у документима у вези миграционе политике које прописује ЕУ.  
[bookmark: _Hlk136268909]То указује да би друштвено-политичке елите требале да имају у виду и ирационалне, а не само рационалне ефекте одлука које доносе, нарочито у погледу питања која се тичу верског, расног и етничког идентитета и увећаних изазова у домену безбедности који су уско повезани са одлукама у области миграција. Исто тако, савремене друштвено-политичке елите морају се разноврсним демократским механизмима учинити још одговорнијим за своје потезе будући да њихове одлуке утичу на све већи број људи од којих је све више оних који нису грађани земаља којима елите руководе.

ЗАКЉУЧАК

          На основу изнетог, да се закључити да европске друштвено-политичке елите имају делом заједнички, а делом међусобно различити став према миграцијама. И у једном и у другом случају се руководе економским и политичким интересима својих земаља, односно ЕУ уколико су њихове државе њене чланице. Уочљиво је све веће одступање од политичких принципа који су били прокламовани од тих истих друштава на плану људских права и слобода када је реч о миграцијама. Као главни разлози за то могу се препознати они који су пре свега финансијске, културолошке и религиозне природе. Оправдање за то добар део европских друштвено-политичких елита налази у евидентно спорој и недовољној интеграцији имиграната у европска друштва, пре свега оних који су исламске вероисповести, а који уједно чине и огромну већину миграната који у последњој деценији пристижу у Европу. Да је тако показује и много позитивнији однос европских политичких елита према избеглицама из Украјине које су хришћанске вероисповести и културолошки релативно блиске европским друштвима у која су избегле. 
О важности финансијских разлога за удаљавање европских друштвено-политичких елита од прокламованих принципа говори већ и то што је степен тога одступања већи код сиромашнијих европских земаља, бар када је реч о заузимању званичних политичких ставова, док је у богатијим европским државама формални став њихових друштвено-политичких елита остао близак прокламованим демократским принципима који се тичу миграција и односу према мигрантима. Међутим, управо та друштва бележе значајан политички узраст деснице и ксенофобије као реакције на такав став њихових политичких елита, што најбоље илуструје случај бивше немачке канцеларке Ангеле Меркел. 
И поред свега тога може се закључити да европске земље, посебно чланице ЕУ, ипак остају не само декларативно већ и начелно привржене оним принципима и вредностима у домену људских права и слобода које су деценијама важиле и важе као политичка застава тих друштава, и које су опредељење за њих потврдиле на много начина, па и тако што су донеле још пре интензивирања мигрантских токова 2015. године, одговарајуће одлуке које се тичу ксенофобије (Dimovski, 2021a: 740). Заправо, може се рећи да је из прагматичних разлога временом дошло до извесне корекције тих ставова угледањем елита из богатих европских друштава на национално ефикасну миграциону политику земаља тзв. Вишеградске групе. Да је тако показују и нови прописи које усваја ЕУ, а који се тичу миграција, у којима је потпуно очуван дух начела која се тичу људских права и слобода у домену миграционе политике, док се у пракси дозвољавају извесна одступања од истих, што без сумње, и кад је у питању нормирање, и кад је у питању пракса миграционе политике, у највећој мери одражава ставове европских  друштвено-политичких елита. 

ОДНОС ЕВРОПСКИХ ДРУШТВЕНО-ПОЛИТИЧКИХ ЕЛИТА ПРЕМА МИГРАЦИЈАМА

Резиме

	Иако европске друштвено-политичке елите углавном немају усаглашен став према мигрантској политици, оно што им је заједничко јесте да се оне углавном руководе економским и политичким интересима својих земаља, те неретко и идеолошким опредељењима политичких партија које представљају. Такође, да се констатовати да су све значајнија одступања од принципа прокламованих од стране европских друштвено-политичких елита на плану људских права и слобода која се доводе у вези са миграцијама, те да је степен тих одступања већи код сиромашнијих европских земаља. 
	Ауторка је у раду понудила одговоре појединих друштвено-политичких елита на изазове и претње узроковане миграцијама у Европи. Као два доминантна става супротстављена су становишта Меркелове и Орбана, која указују на несумњиво постојање великих разлика у одговорима на актуелна мигрантска питања између носилаца политичке власти у Европи и самој ЕУ, као и на јачање тенденције окретања европских друштвено-политичких елита својим националним интересима што је у потпуности на трагу Орбанових ставова. 
	На крају рада нуде се и поједине препоруке на плану супростављања безбедносним изазовима и претњама које носе савремене миграције ка Европи, а које се тичу одговорнијег приступа европских друштвено-политичких елита према миграцијама и миграционим токовима. 

